Lars Boje Mathiesen (NB), 2022-08-25:
4 øre?
4 øre – det er så regeringens svar til danskerne på de stigende elpriser, som vi ser derude.
Til folk, der har svært ved at få tingene til at hænge sammen og betale elregningen, siger man: Værsgo, 4 øre.
Men, men – vi stopper ikke her, for til næste år fråser vi lidt; der får I 4,3 øre.
Så hæver vi det.
Det er helt fantastisk.
Det er ganske enkelt grotesk, at en regering kan være så tonedøv over for den virkelighed, som foregår lige derude.
Ordføreren fra Socialdemokratiet stod og sagde: Ja, det er jo et problem med de stigende benzinpriser.
Og i Nye Borgerlige giver vi dem fuldstændig ret i, at det er et problem.
Når vi så spørger ind til, hvad regeringen vil gøre ved de stigende benzinpriser, får vi svaret: ikke noget.
Det er altså svaret til danskerne: ikke noget.
Nej, for pengene skal vi bruge til at købe stemmerne til det kommende valg.
Venstrefløjen og deres klimafanatikere skal have nogle penge, og så kører vi ned ad den sti.
Så er det lige meget, om danskerne derude ikke har råd til at betale deres regninger.
Og her skal man huske på, at over halvdelen af folks elregninger i dag er moms og afgifter – over halvdelen.
Forestil jer, hvad man kunne gøre, hvis man herinde i Folketinget havde viljen til at sætte befolkningen foran sig selv.
I Nye Borgerlige mener vi, at vi skal sænke elafgiften ned til EU's minimumssats.
Det er, hvad vi kan gøre herfra.
Grundlæggende mener vi ikke rigtig, at EU skal blande sig i vores afgiftsniveau, men for at vi kan få Folketinget med, må vi jo nøjes med det.
Det vil give en forbedring.
Vi mener også, at de første 90.000 kr., du tjener, skal være skattefri.
Derefter skal der betales 37 pct. i skat, og der skal ikke være noget arbejdsmarkedsbidrag.
Vi vil fjerne registreringsafgiften på biler og sænke afgiften på benzin og diesel.
Kort sagt skal vi gøre, hvad der skal til, for at danskerne derude har råd til at eksistere, så de kan få en familie til at hænge sammen.
Og jeg kan godt forstå, at der er rigtig mange fra regeringen og støttepartierne, der har travlt med at kigge ned, for de burde kigge op og kigge ud på den danske befolkning.
De burde i stedet tage ansvar, for det er rent faktisk dem, der sidder med magten og kunne gøre noget på nuværende tidspunkt.
Nu kan vi så høre, at erhvervsministeren holder pressemøde, mens vi står her.
Og hvad vil man så gøre ved de stigende priser?
Jamen prøv at høre: Det kan jeg gøre på 5 minutter.
Det behøver man ikke at undersøge, man behøver ikke at bruge endnu flere offentlige kroner på intensivering for at se, om priserne stiger, for det gør de.
Det, borgerne burde forvente, er, at der er et Folketing og en regering, som rent faktisk handler på det og så sænker skatter og afgifter ved at spænde livremmen lige en anelse ind.
Men uha nej, det går ikke.
Så ved behandlingen af det her kunne vi i Nye Borgerlige måske godt tænke os at spørge – og det vil vi gerne have et svar på: Hvor meget er det egentlig, at regeringen har fået mere ned i lommerne som afgifter grundet de stigende elpriser?
Hvor meget er det, regeringen og staten har fået mere ind på, at benzinpriserne er steget derude?
Hvor meget er det, regeringen har fået mere ind på, at dieselpriserne er steget derude?
Det kunne vi godt tænke os at få svar på.
Og hvor meget har man fået mere ind i momsindtægter, på grund af at priserne er steget derude?
Jeg synes, danskerne fortjener svar.
Jeg synes, danskerne skal vide, hvem det er, man sidder og polstrer lige nu med de stigende priser.
Er det statskassen, eller hvor forsvinder pengene hen?
Tak for ordet.